B. Bugár, podpredseda NR SR: (2004-03-09):
I. Hamarčák, poslanec: Ďakujem za slovo, pán predsedajúci. Dovoľte mi, aby som predložil pozmeňujúci a doplňujúci návrh skupiny poslancov, ku ktorému sme sa rozhodli po konzultácii s guvernérom Národnej banky Slovenskej republiky a taktiež aj so štátnym tajomníkom ministerstva financií. V súlade s ustanoveniami zákona o rokovacom poriadku v znení neskorších predpisov teda predkladáme nasledujúci pozmeňujúci a doplňujúci návrh k vládnemu návrhu zákona, ktorým sa mení a dopĺňa zákon 95 Z. z. o poisťovníctve a o zmene a doplnení niektorých zákonov v znení zákona č. 430/2003 Z. z. Za článok 2 sa vkladá nový článok 3, ktorý znie: „Čl. 3. Zákon Národnej rady Slovenskej republiky č. 118/1996 Z. z. o ochrane vkladov a o zmene a doplnení niektorých zákonov v znení zákona č. 154/1999 Z. z., zákona č. 398/2001 Z. z., zákona č. 492/2001 Z. z. a zákona č. 340/2003 Z. z. sa mení a dopĺňa takto: 1. v § 3 ods. 6 sa za slová „zúčastniť sa“ vkladajú slová „a zúčastňujú sa“ a slovo „povolenie“ sa nahrádza slovami „povolenie počas jej účasti v systéme ochrany vkladov podľa tohto zákona“; 2. v § 6ods. 2 sa v prvej vete slová „ročný príspevok“ nahrádzajú slovami „výšku ročného príspevku“ a slovo „rovnaký“ sa nahrádza slovom „rovnaká“ a v druhej vete sa za slovo „štvrťrok“ vkladajú slová „pred dňom splatnosti ročného príspevku alebo príslušnej splátky z ročného príspevku“; 3. v § 6 ods. 3 sa pred slovo „určuje“ vkladajú slová „ustanovuje tento zákon alebo“ a slovo „rovnako“ sa nahrádza slovami „za rovnakých podmienok“; 4. v § 7 ods. 2 sa na konci bodka nahrádza čiarkou a pripájajú sa tieto slová: „ak tento zákon neustanovuje skoršiu splatnosť ročného príspevku alebo jeho časti“; 5. v § 7 ods. 3 sa na konci dvojbodka nahrádza čiarkou a pripájajú sa tieto slová: „ak splatnosť mimoriadneho príspevku neustanovuje tento zákon“; 6. za § 22b sa vkladá § 22c, ktorý znie: §22c: 1. ods., banka, ktorá sa zúčastňuje na systéme ochrany vkladov podľa tohto zákona a ktorej z dôvodu zlúčenia alebo splynutia so zahraničnou bankou z dôvodu predaja podniku alebo časti podniku banky zahraničnej banke alebo z iného dôvodu má zaniknúť alebo podstatne sa obmedziť účasť na systéme ochrany vkladov podľa tohto zákona, pričom naďalej bude sama, alebo jej právny nástupca bude vykonávať bankové činnosti na území Slovenskej republiky a zúčastňovať sa na systéme ochrany vkladov v inom štáte, § 4 ods. 2 a 3, je povinná v záujme ochrany vkladateľov zabezpečiť uskutočnenie tejto zmeny bez zníženia rozsahov ochrany vkladov, ktoré sú uložené v tejto banke a najmenej 12 mesiacov pred uskutočnením tejto zmeny je povinná vo všetkých svojich prevádzkových priestoroch na území Slovenskej republiky zreteľne zverejniť v slovenskom jazyku zrozumiteľnú a podrobnú informáciu pre vkladateľov a) o príprave a plánovanom termíne uskutočnenia zmeny účasti tejto banky na systéme ochrany vkladov a o dôsledkoch tejto zmeny pre vkladateľov. Táto informácia musí byť zverejnená v prevádzkových priestoroch banky alebo jej právneho nástupcu a priebežne aktualizovaná najmenej do uplynutia 12 kalendárnych mesiacov od uskutočnenia zmeny účasti tejto banky v systéme ochrany vkladov; b) o systéme ochrany vkladov, ktorý po zmene účasti banky v systéme ochrany vkladov bude zabezpečovať ochranu vkladov uložených v tejto banke, najmä presné označenie tohto systému ochrany vkladov, pravidlá ochrany vkladov v tomto systéme a pravidlá poskytovania náhrad za nedostupné vklady v tomto systéme vrátane miesta a lehôt na uplatnenie a vyplácanie náhrad. Táto informácia musí byť zverejnená v prevádzkových priestoroch banky alebo jej právneho nástupcu a priebežne aktualizovaná nepretržite počas vykonávania bankových činností na území Slovenskej republiky. 2. ods. Banka, na ktorú sa vzťahuje ods. 1, je pred zmenou svojej účasti v systéme ochrany vkladov podľa ods. 1 povinná a) písomne oznámiť fondu a Národnej banke Slovenska presný dátum zmeny svojej účasti v systéme ochrany vkladov a preukázať im, že táto zmena sa uskutoční bez zníženia rozsahu ochrany vkladov v porovnaní s ochranou vkladov podľa tohto zákona; b) písomne uzavrieť s každým vkladateľom na vklady, na ktoré sa vzťahuje zmena systému ochrany vkladov, osobitnú zmluvu, ktorou sa upravia všetky dôsledky vyplývajúce pre vkladateľa a jeho vklady zo zmeny systému ochrany vkladov. Ak sa veriteľ rozhodne vybrať svoje vklady alebo previesť ich inde, banka je povinná umožniť mu to bez uplatňovania akýchkoľvek sankcií voči vkladateľovi a to aj pri vkladoch, ktoré nie sú splatné; c) preukázateľne uhradiť fondu neuhradený ročný príspevok alebo neuhradenú časť ročného príspevku za kalendárny rok, v ktorom dochádza k zmene účasti banky na systéme ochrany vkladov podľa ods. 1; c) preukázateľne uhradiť fondu mimoriadny príspevok vo výške, ktorá sa rovná, 1. hornej hranici rozpätia sadzby minimálneho príspevku (§ 6 ods.3), ak ku dňu zmeny účasti banky v systéme ochrany vkladov podľa ods. 1 nie je pre nedostatok finančných prostriedkov fondu splatený úver, ktorý bol poskytnutý fondu na zabezpečenie výplaty náhrad za nedostupné vklady alebo, 2., polovice rozpätia sadzby mimoriadneho príspevku (§ 6 ods. 3), ak ku dňu zmeny účasti banky v systéme ochrany vkladov podľa ods. 1 sa na banku nevzťahuje bod 1 a pre nedostatok finančných prostriedkov fondu nie sú vytvorené vlastné finančné zdroje fondu na zabezpečenie výplaty náhrad najmenej vo výške 1,5% z celkovej výšky všetkých vkladov chránených týmto zákonom; 3., splnenie povinností banky uvedených v ods. 1 a 2 je odkladacou podmienkou pre zmenu účasti tejto banky v systéme ochrany vkladov podľa tohto zákona; 4., ak členmi orgánov fondu sú zástupcovia banky, ktorej zanikla účasť na systéme ochrany vkladov podľa tohto zákona, dňom zániku tejto účasti zaniká aj členstvo zástupcov tejto banky v orgánoch fondu; 5., informáciu pre vkladateľov podľa ods. 1 písm. b) je povinná vo všetkých svojich prevádzkových priestoroch na území Slovenskej republiky zverejniť aj a) zahraničná banka podľa osobitného predpisu vykonáva bankové činnosti na území Slovenskej republiky prostredníctvom svojej pobočky alebo bez založenia pobočky, pričom sa nezúčastňovala a nezúčastňuje na systéme ochrany vkladov podľa tohto zákona, b) zahraničná finančná inštitúcia, ktorá podľa osobitného predpisu vykonáva bankové činnosti na území Slovenskej republiky a ktorá je dcérskou spoločnosťou zahraničnej banky.“ Poznámky pod čiarou, ktoré tam boli k odkazom 18 b, a tak ďalej, v písomnej forme. Týmito navrhnutými úpravami a doplnením zákona o ochrane vkladov sa reaguje na skutočnosť, že doterajšie znenie zákona o ochrane vkladov nerieši informovanosť a ochranu vkladateľov ani ďalšie záležitosti v prípade skončenia účasti banky alebo pobočky zahraničnej banky v systéme ochrany vkladov na Slovensku a prechode do systému ochrany vkladov v inom štáte. Vznik takejto situácie doteraz prakticky neprichádzal do úvahy, ale od mája 2004, teda keď sa staneme členmi Európskej únie, už bude reálne možný vzhľadom na princíp platnosti a výhody jedného bankového povolenia podľa práva Európskej únie. Táto situácia by mohla nastať napríklad v prípade, keby tuzemská banka, banka so sídlom na Slovensku, predala časť svojho podniku, časť svojich pobočiek zahraničnej banke, čím by sa klienti tuzemskej banky automaticky premenili na klientov zahraničnej banky. Takúto situáciu priamo nerieši ani európska smernica 94/19 ES Európskeho parlamentu a Rady z 30. mája 2004 o systémoch ochrany vkladov, pričom však možno vychádzať z princípov tejto smernice, ktoré sú vyjadrené v jej preambule. V prvom rade je potrebné zabezpečiť informovanosť a ochranu vkladateľov tak, aby nedošlo k ohrozeniu a zníženiu ochrany vkladov patriacich vkladateľom a aby vkladatelia mali možnosť reagovať na vzniknutú nimi nezavinenú situáciu v rámci úpravy zmluvných vzťahov medzi bankou a jej vkladateľmi, napríklad termínované vklady sa spravidla neukladajú na dlhšiu lehotu viazanosti ako 12 mesiacov. Zároveň sa banke, ktorá odchádza zo systému ochrany vkladov na Slovensku, ukladá zaplatiť dovtedy neuhradený ročný príspevok alebo dovtedy neuhradenú časť ročného príspevku do banky, príspevku tejto banky do fondu ochrany vkladov za príslušný kalendárny rok. Ak je fond ochrany vkladov v čase odchodu banky v nepriaznivej finančnej situácii, ktorá vznikla počas účasti banky v systéme ochrany vkladov na Slovensku, tak sa banke ukladá zaplatiť do fondu ochrany vkladov aj mimoriadny príspevok. Pritom sa vychádza z princípov európskej smernice o systémoch ochrany vkladov, ktorá metódy financovania systémov ochrany vkladov ponecháva výlučne na národné zákonodarstvo s tým, že systém ochrany vkladov musí vychádzať z princípu solidarity medzi všetkými finančnými inštitúciami v danom finančnom trhu a že náklady financovania systému ochrany vkladov musia v zásade znášať samostatné úverové inštitúcie čiže banky. Ďakujem, pán predsedajúci, skončil som.